
Text rozhodnutia
Súd: Krajský súd Žilina Spisová značka: 25Sd/22/2012 Identifikačné číslo súdneho spisu: 5012200065 Dátum vydania rozhodnutia: 28. 06. 2012 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2012:5012200065.2 Uznesenie Krajský súd v Žiline, v právnej veci navrhovateľa: Bc. Z. T., nar. X. X. XXXX, r. č.: XXXXXX/XXXX, bytom T., M. XXXX/XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Odporkyni náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 25. októbra 2011 podľa § 70 Zákona o sociálnom poistení v znení neskorších predpisov zamietla žiadosť navrhovateľa o invalidný dôchodok zo dňa 4. októbra 2011. Proti tomuto rozhodnutiu odporkyne podal navrhovateľ včas opravný prostriedok, v ktorom namietal zhoršenie svojho zdravotného stavu. Na dožiadanie Krajského súdu v Žiline o doplnenie posudku vo veci opravného prostriedku navrhovateľa z dôvodu neuznania invalidity vypracoval druhostupňový posudkový lekár sociálneho poistenia MUDr. N. lekársku správu dňa 22. mája 2012, v ktorej uviedol: na žiadosť Krajského súdu v Žiline zo dňa 26. 3. 2012 sme sa opätovne oboznámili s celým posudkovým spisom, s novopredloženými odbornými nálezmi, na základe ktorých možno konštatovať, že u navrhovateľa na základe kliniky a psychologického vyšetrenia je stav uzatvorený ako Aspergerov syndróm v rámci pervazívnych vývojových porúch. Z psychologického vyšetrenia zo dňa 19. 3. 2012 vyplýva, že charakter ochorenia u navrhovateľa výrazne obmedzuje možnosti jeho zapojenia do pracovnej činnosti, ktorú je schopný vykonávať krátkodobejšie a často pod vedením niekoho iného. Preto od dňa 19. 3. 2012 ochorenie zaraďujeme do kap. V., pol. 5. b) s MPSZČ na dolnej hranici, t. j. 50 % (F60/Kap. V., pol. 5.b). Navrhovateľ medicínsku podmienku nároku na invalidný dôchodok splnil. Doba poistenia navrhovateľa bola zhodnotená na základe spisového a evidenčného materiálu nachádzajúceho sa v evidencii odporkyne. Z obsahu evidenčného spisového materiálu nepochybne vyplýva, že navrhovateľ pred vznikom invalidity, t. j. do 19. marca 2012 získal celkovo 487 dní, t. j. 1 rok a 122 dní dôchodkového poistenia. Vzhľadom k tomu, že navrhovateľ získal pred vznikom invalidity celkovo 1 rok a 122 dní dôchodkového poistenia, čím nesplnil zákonom stanovenú podmienku na vznik nároku na invalidný dôchodok podľa § 70 ods. 1 Zákona o sociálnom poistení v znení neskorších predpisov, bola jeho žiadosť o invalidný dôchodok rozhodnutím odporkyne č. XXX XXX XXXX zo dňa 12. júna 2012 opätovne zamietnutá. Na pojednávaní navrhovateľ vzhľadom na záver druhostupňového posudkového lekára, ako aj na rozhodnutie odporkyne z 12. 6. 2012 zobral svoj opravný prostriedok späť a súhlasil s tým, aby súd konanie vo veci zastavil. Vyslovil, že má záujem chýbajúci počet obdobia dôchodkového poistenia doplatiť, aby mu vznikol nárok na invalidný dôchodok. S poukazom na dispozitívny úkon navrhovateľa súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250h ods. 2 O.s.p. v spojení s ust. § 250l ods. 2 O.s.p., podľa ktorého, až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. V predmetnom konaní žalovanému správnemu orgánu trovy konania nevznikli, tieto si ani neuplatnil, preto o ich náhrade súd rozhodol tak, ako je uvedené vo výrokovej časti tohto rozhodnutia (odporkyni náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

